IэнатIэщIэ пэроувэ
ИлъэсыщIэ зыгъэпсэхугъуэ махуэхэр зэрызэфIэкIыу, Сочэ къалэм и щIыпIэ администрацэм зэхъуэкIыныгъэхэр къыщыхъуащ. Къалэм и Iэтащхьэ Пахомов Анатолий япэу иригъэкIуэкIа зэIущIэм къызэхуэсахэм щаригъэцIыхуащ унафэщIым и япэ къуэдзэ къулыкъур зыхуагъэфэща КIэрмыт Мухьдин. Абы и къалэн нэхъыщхьэхэри абдеж занщIэу къыщагъэнэIуащ.
КIэрмыт Мухьэдин Ахэр: къалэ Iэтащхьэм и къуэдзэхэм (апхуэдэу 10 мэхъу) я лэжьыгъэр иунэтIынырщ, цIыхухэм я псэукIэр егъэфIэкIуэным кIэлъыплъынырщ, къалэм и транспортым, связым, ухуэныгъэм, архитектурэм, нэгъуэщI IэнатIэхэми и нэIэ ятригъэтынырщ.
— КIэрмыт Мухьдин фIыуэ хещIыкI ухуэныгъэ лэжьыгъэми псэупIэ-коммунальнэ IэнатIэм ехьэлIа Iуэхухэми. Дыщогугъ ди къалэм ар сэбэп хуэхъуну, — жиIащ Пахомовым.
Мухьдин къыщалъхуар Тохъутэмыкъуей районым хыхьэ Енэм жылэрщ. Кубань мэкъумэшхозяйственнэ институтыр инженер-ухуакIуэу къиуха нэужь, Мухьдин ухуакIуэу лэжьэн щIидзащ. 1984 — 1989 гъэхэм ар комсомол лэжьакIуэу щытащ, иужькIэ партым и райкомым и къудамэм и унафэщI ящIащ. 1991 — 1993 гъэхэм «Октябрьский» комбинатыр зыухуэм и къуэдзэу щытащ, 1993 — 1994 гъэхэм ерыскъыхэкIхэр къыщIигъэкIыну зэфIагъэувэ «Краснодаргорстрой» IуэхущIапIэм и унафэщIщ. 1994 гъэм и щэкIуэгъуэм къыщыщIэдзауэ 2013 гъэ пщIондэ «Нэху» фирмэм и унафэщIщ, а пIалъэм къриубыдэуи щэнейрэ Тохъутэмыкъуей районым и цIыхубэ депутатхэм я советым хахащ. 2011 гъэ пщIондэ КIэрмытыр Адыгэ Республикэм и Парламентым и депутату щэ хахащ. 2013 гъэм и жэпуэгъуэм къыщыщIэдзауэ Краснодар крайм и щIыпIэ администрацэм къэрал кIуэцI политикэмкIэ и департаментым и унафэщIым и къуэдзэщ.
КIэрмыт Мухьдин къэрал дамыгъэ зэмылIэужьыгъуэхэр къыхуагъэфэщащ: АР-м и Къэрал Советым и ЩIыхь тхылъыр, «Хабзэ. Къалэн. ПщIэ» бгъэхэIу дамыгъэр, республикэм и дамыгъэ нэхъыщхьэр — «Адыгейм и ЩIыхь» медалыр, Краснодар крайм и щIыпIэ администрацэм и Iэтащхьэм и ЩIыхь тхылъыр, «Кубаным зегъэужьыным хэлъхьэныгъэ зэрыхуищIам папщIэ» медалым и III нагъыщэр.
И лэжьыгъэ нэхъыщхьэм къыдэкIуэу, Мухьдин илъэс куэдкIэ жылагъуэ лэжьыгъэми хэтащ, егъэджэныгъэ, щэнхабзэ, щIалэгъуалэ проектхэр гъэзэщIа хъунымкIэ цIыхухэм ядэIэпыкъуу. Республикэми адыгэхэр щыпсэу хамэ къэралхэ- ми ар къацIыхуащ 2000 гъэхэм я пэщIэдзэм къызэригъэпэща, нобэр къыздэсым Енэм жылэм щылажьэ «Нэху» сабий къэфакIуэ гупым и зэфIэкIым- кIэ.
Мухьдин зыпэрыува къулыкъур къызэрыхуагъэфэщар зыми игъэщIэгъуакъым, и зэфIэкIым псори щыгъуазэти. Куэдым ящIэж 2014 гъэм Сочэ щекIуэкIа щIымахуэ Олимп Джэгухэм абы хуищIа хэлъхьэныгъэр. А зэманым КIэрмытыр Краснодар щIыналъэм и администрацэм къэрал кIуэцI политикэмкIэ и департаментым и унафэщIым и къуэдзэти, олимп ухуэныгъэхэмрэ щIыпIэр зэрагъэдахэмрэ езыр кIэлъыплъащ, Олимп паркым къыщызэIуахауэ щыта «Адыгэхэм я унэр» и нэIэм щIэтащ. Шэч хэлъкъым Сочэ къалэ щегъэкIуэкIын хуей лэжьыгъэхэм къулыкъущIэр фIыуэ зэрыщыгъуазэм, хузэфIэкIи зэрищIэнум.
НЫБЭ Анзор.
